Document ID: /fineweb-2-swissfilter-quality_10-filterrobots/filtered/05604.jsonl.gz/10

Muallima Fatima: Es-selamu ‘alejkum ve rahmetullahi ve berekatuhu dragi mališani
Danas ću vas upoznati sa jednim čovjekom. Njegov život uopće nije bio lagahan. Na kraju je postao najpoznatiji čovjek na cijelom svijetu i gotovo da nema niko ko za njega nije čuo.
Šta mislite o kome ću vam pričati?
Abdurrahman: O Muhammedu, alejhis-selamu?
Muallima Fatima: Da, danas govorimo o Allahovom poslaniku Muhammedu, neka je na njega Allahov mir.
Abdurrahman, znaš li šta znači ovo alejhis-selam?
Abdurrahman: Ne znam baš. Ali sam čuo babu i mamu da tako uvijek govore pa sam i ja naučio.
Muallima Fatima: Da, baš tako. Kada god kažemo ime poslanika Muhammeda trebamo kazati alejhis-selam, a to znači Neka je na njega Allahov mir.
Muhammed, alejhis-selam, je posljednji Allahov poslanik. Rođen je prije više od 1400 godina, tačnije 571. godine.
Prije nego je rođen njegov babo Abdullah je umro, a majka Amina je također umrla kada je imao šest godina.
Onda je živio kod svoga djeda Abdulmuttaliba dvije godine dok i on nije umro. Poslije je živio kod amidže Ebu Taliba sve dok se nije oženio.
Kada se oženio imao je 25 godina.
Allah ga je odabrao da postane posljednji Allahov poslanik kada je imao 40 godina.
Svi muslimani trebaju znati ove informacije o Muhammedu, alejhis-selam i zato evo i mi na samom početku mekteba hoćemo da o njemu saznamo bar nešto.
Očekujem da sa svojim roditeljima razgovarate o Muhammedu, alejhis-selam i da zajedno s njima pogledate crtani film o Muhammedu, alejhis-selam. Važi?
Hajdemo…